b'\n_START_ARTICLE_\nSlovensko planinsko dru\xc5\xa1tvo Trst\n_START_PARAGRAPH_\nSlovensko planinsko dru\xc5\xa1tvo Trst (kratica SPDT), je planinska organizacija  Slovencev na Tr\xc5\xbea\xc5\xa1kem.\n_START_SECTION_\nUstanovitev\n_START_PARAGRAPH_\nV Trstu je bila leta 1904 ustanovljena Tr\xc5\xbea\xc5\xa1ka podru\xc5\xbenica Slovenskega planinskega dru\xc5\xa1tva. Glavni pobudnik in prvi predsednik je bil u\xc4\x8ditelj Miroslav Pretner. Ob ustanovitvi je imela podru\xc5\xbenica okoli 90 \xc4\x8dlanov.\n_START_SECTION_\nZgodovina\n_START_PARAGRAPH_\nAktivni \xc4\x8dlani dru\xc5\xa1tva so ozna\xc4\x8devali planinske poti po Primorskem, prirejali izlete in dru\xc5\xbeabne prireditve, upravljali jami Vilenica in Dimnice ter na\xc4\x8drtovali gradnjo planinske ko\xc4\x8de_NEWLINE_na \xc4\x8cavnu in \xc4\x8crni prsti. Leta 1912 so izdali in zalo\xc5\xbeili zemljevid okro\xc5\xbeja Trst s slovenskimi ledinskimi imeni.\n_START_SECTION_\nPo prvi svetovni vojni\n_START_PARAGRAPH_\nDru\xc5\xa1tvo med 1. svetovno vojno ni delovalo, na obnovitvenem ob\xc4\x8dnem zboru 20. aprila 1918 je bil za predsednika ponovno izvoljen Miroslav Pretner. V mesecih po italijanski zasedbi Primorske je bilo delovanje dru\xc5\xa1tva ote\xc5\xbeeno, ob po\xc5\xbeigu Narodnega doma je zgorel dru\xc5\xa1tveni arhiv, oktobra 1923 pa so fa\xc5\xa1isti\xc4\x8dne oblasti dru\xc5\xa1tvo razpustile. Marca 1924 so nekdanji \xc4\x8dlani v Trstu ustanovili samostojno Slovensko planinsko dru\xc5\xa1tvo, ki je delovalo do avgusta 1927, ko so oblasti dru\xc5\xa1tvo ponovno razpustile in se je njegovo delo nadaljevalo v ilegali. Dru\xc5\xa1tvenim izletom so se pridru\xc5\xbeevali \xc4\x8dlani razpu\xc5\xa1\xc4\x8denih mladinskih in prosvetnih organizacij iz Trsta in okolice. V 30-tih letih 20. stoletja sta se izoblikovali dve stalni skupini; \xc5\xa1tempiharje so sestavljali izletniki in prosvetni delavci, magnamonte pa planinci in alpinisti; v letih 1938\xe2\x88\x921941 pa je bila dejavna tudi jamarska sekcija.\n_START_SECTION_\nPlaninsko dru\xc5\xa1tvo Trst\n_START_PARAGRAPH_\nPo drugi svetovni vojni je bilo leta 1946 delovanje dru\xc5\xa1tva obnovljeno pod novim imenom Planinsko dru\xc5\xa1tvo Trst. Prvi predsednik dru\xc5\xa1tva je postal Zorko Jelin\xc4\x8di\xc4\x8d, ki je predsedoval do 1965. Dru\xc5\xa1tvo je leta 1954 prevzelo sedanje ime Slovensko planinsko dru\xc5\xa1tvo Trst. V dru\xc5\xa1tvu so dejavni razli\xc4\x8dni odseki: alpinisti\xc4\x8dni, fotografski, gospodarski, izletni\xc5\xa1ki, jamarski, propagandni, publicisti\xc4\x8dni in smu\xc4\x8darski. Dru\xc5\xa1tvo organizira izlete, kresovanja, pohode, predavanja in te\xc4\x8daje.  Leta 1968 je postalo stalni \xc4\x8dlan italijanske smu\xc4\x8darske zveze, 1970 pa \xc4\x8dlan Zdru\xc5\xbeenja slovenskih \xc5\xa1portnih dru\xc5\xa1tev v Italiji. Jeseni 1975 so uredili Slovensko planinsko vertikalo, ki poteka po krajih, kjer \xc5\xbeivijo Slovenci v Italiji, oktobra 1983 pa so odprli dom Mangart na \xc5\xbdabnicah.\n_START_SECTION_\nNovej\xc5\xa1a zgodovina dru\xc5\xa1tva\n_START_PARAGRAPH_\nOb osemdesetletnici dru\xc5\xa1tva je leta 1984 iz\xc5\xa1la kronika z zgodovino dru\xc5\xa1tva, ki jo je uredil in napisal dr. Du\xc5\xa1an Jelin\xc4\x8di\xc4\x8d. _NEWLINE_V letu 1985 je dru\xc5\xa1tvo organiziralo alpinisti\xc4\x8dno odpravo na ju\xc5\xbeno Anapurno, ki jo je vodil Lucijan Cergol, vendar osvojitev vrha ni uspela. Isto\xc4\x8dasno je bil izveden tudi treking v okolici, v Nepalu._NEWLINE_Du\xc5\xa1an Jelin\xc4\x8di\xc4\x8d je prvi alpinist v  Furlaniji Julijski krajini, ki je leta 1986 osvojil osemtiso\xc4\x8dak, in sicer 8051 metrov visoki Broad Peak v Karakorumu. Tega leta je novinar Aleksander Sirk postal novi predsednik SPDT._NEWLINE_Za novega predsednika dru\xc5\xa1tva je bil leta 1988 izvoljen novinar Lojze Abram._NEWLINE_Leta 1989 je dru\xc5\xa1tvo ustanovilo podru\xc5\xbenico \xc2\xbbZlata krona\xc2\xab\xc2\xa0v Ma\xc4\x8dkoljah, s pribli\xc5\xbeno 30 \xc4\x8dlani._NEWLINE_SPDT je organiziral mednarodno himalajsko odpravo \xc2\xbbAlpe Adria Sagarmatha 1990\xc2\xab, s pokroviteljstvom Furlanije Julijske krajine, ob desetletnici delovne skupnosti Alpe-Jadran. Odprave, ki jo je vodil Toma\xc5\xbe Jamnik iz Kranja,  so se udele\xc5\xbeili slovenski in italijanski alpinisti iz Trsta, iz Karnije, Lombardije in Slovenije. Odprava je 7. oktobra uspe\xc5\xa1no osvojila vrh Everesta. Isto\xc4\x8dasno je SPDT organizirala treking po Nepalu, do baznega tabora pod Everestom ob ledeniku Kumbu._NEWLINE_Med leti 1985-1992 so bili izvr\xc5\xa1eni uspe\xc5\xa1ni vzponi posameznih alpinistov dru\xc5\xa1tva, na  Aconcagui, v Tur\xc4\x8diji, Nepalu, Keniji, Mehiki, na Kilimanjaro, Ruvenzori, v ZDA in Patagoniji. _NEWLINE_Zelo aktivno je deloval  mladinski odsek dru\xc5\xa1tva,  s prirejanjem raziskovalnih izletov in orientacijskih pohodov za osnovno\xc5\xa1olce in srednje\xc5\xa1olce slovenskih \xc5\xa1ol v Trstu. Uspe\xc5\xa1ne so bile tudi druge dejavnosti, tudi markacijki in jamarski odsek, ki je sodeloval pri odkritjih v \xc5\xa0kocjanskih jamah.'